NARIADENIE KOMISIE (EÚ) 2022/78

z 19. januára 2022,

ktorým sa menia prílohy II a III k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí dazometu, hexytiazoxu, metámu a metyl-izotiokyanátu v alebo na určitých produktoch

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 14 ods. 1 písm. a) a článok 49 ods. 2,

keďže:

(1) Maximálne hladiny rezíduí (ďalej len „MRL“) dazometu, hexytiazoxu a metámu sa stanovili v časti A prílohy III k nariadeniu (ES) č. 396/2005.

(2) Pokiaľ ide o dazomet a metám, Európsky úrad pre bezpečnosť potravín (ďalej len „úrad“) predložil odôvodnené stanovisko k existujúcim MRL v súlade s článkom 12 ods. 1 nariadenia (ES) č. 396/2005 (2). Navrhol revidovanú spoločnú definíciu rezíduí založenú na metyl-izotiokyanáte, ktorý je spoločným metabolitom dazometu a metámu. Definícia rezíduí by sa preto mala zodpovedajúcim spôsobom zmeniť. Úrad odporučil znížiť MRL v prípade grapefruitov, pomarančov, citrónov, limiet, mandarínok, jabĺk, hrušiek, dulí, mišpulí, mišpuľníka japonského/lokvátu, marhúľ, čerešní (čerešňa vtáčia), broskýň, sliviek, stolového a muštového hrozna, ostružín, ostružiny ožinovej, malín (červených a žltých), čučoriedok, brusníc, ríbezlí (čiernych, červených a bielych), egrešov (zelených, červených a žltých), šípok, moruší (čiernych a bielych), plodov hlohu azarolského, plodov bazy čiernej, fíg, stolových olív, kumkvátov, ebenovníka rajčiakového, kivi (zelených, červených, žltých), plodov opuncie (nopálu)/plodov kaktusov (kaktusových fíg), avokád, máng a granátových jabĺk. V prípade ostatných produktov odporučil existujúce MRL zvýšiť alebo zachovať. MRL v prípade uvedených produktov by sa mali stanoviť v prílohe II k nariadeniu (ES) č. 396/2005 na úrovni určenej úradom. V súvislosti s MRL v prípade jahôd, repy obyčajnej, mrkvy, zeleru, chrenu, jeruzalemských artičokov, paštrnáku, paštrkového koreňov petržlenu, reďkovky, kozej brady, kapusty repkovej kvakovej/kvaky, okrúhlice, rajčiakov, sladkej papriky, baklažánu, okry/ibišteka jedlého, uhoriek šalátových, uhoriek nakladačiek, cukiet, melónov, tekvice, dyne červenej (vodového melónu), kapusty čínskej/pe-tsai, kelu, valeriánky poľnej, hlávkového šalátu, čakanky štrbákovej širokolistej/endívie širokolistej, žeruchy siatej a iných klíčkov a výhonkov, barborky jarnej, rukoly/eruky, červenej horčice, mladých rastlín pestovaných plodín (vrátane druhov z čeľade kapustovitých), špenátu, portulaky zeleninovej, listovej/špenátovej repy a bylinných nálevov z koreňov a chmeľu úrad konštatoval, že chýbajú niektoré informácie a že je potrebné, aby manažéri rizík vykonali ďalšie posúdenie. Keďže spotrebiteľom nehrozí žiadne riziko, mali by sa MRL pre uvedené produkty takisto stanoviť v prílohe II k nariadeniu (ES) č. 396/2005 na úrovni, ktorú určil úrad. Tieto MRL sa preskúmajú; pri preskúmaní sa zohľadnia informácie dostupné do dvoch rokov od uverejnenia tohto nariadenia.

(3) V prípade hexytiazoxu úrad predložil odôvodnené stanovisko k existujúcim MRL v súlade s článkom 12 ods. 1 nariadenia (ES) č. 396/2005 (3). Navrhol zmeniť definíciu rezíduí. Definícia rezíduí by sa preto mala zodpovedajúcim spôsobom zmeniť. Úrad odporučil znížiť MRL v prípade grapefruitov, pomarančov, citrónov, limiet, mandarínok, mandlí, para orechov, kešu orechov, gaštanov, kokosových orechov, lieskovcov, makadamových orechov, pekanových orechov, píniových orieškov, pistácií, vlašských orechov, jabĺk, hrušiek, dulí, mišpulí, mišpuľníka japonského/lokvátu, broskýň, ostružín, ostružiny ožinovej, malín (červených a žltých), čučoriedok, brusníc, ríbezlí (čiernych, červených a bielych), egrešov (zelených, červených a žltých), šípok, moruší (čiernych a bielych), plodov hlohu azarolského, plodov bazy čiernej, rajčiakov, sladkej papriky, baklažánu, uhoriek šalátových, uhoriek nakladačiek, cukiet, melónov, tekvice, dyne červenej (vodového melónu), kukurice a chmeľu. V prípade ostatných produktov odporučil existujúce MRL zvýšiť alebo zachovať. MRL v prípade uvedených produktov by sa mali stanoviť v prílohe II k nariadeniu (ES) č. 396/2005 na úrovni určenej úradom. Úrad ďalej dospel k záveru, že pokiaľ ide o MRL v prípade marhúľ, čerešní (čerešňa vtáčia), sliviek, sóje fazuľovej a produktov živočíšneho pôvodu, niektoré informácie nie sú k dispozícii a že je potrebné, aby manažéri rizík vykonali ďalšie posúdenie. Keďže neexistujú žiadne riziká pre spotrebiteľov, mali by sa MRL pre uvedené produkty stanoviť v prílohe II k nariadeniu (ES) č. 396/2005 na úrovni určenej úradom. Tieto MRL sa preskúmajú; pri preskúmaní sa zohľadnia informácie dostupné do dvoch rokov od uverejnenia tohto nariadenia.

(4) V odôvodnených stanoviskách úradu boli zohľadnené existujúce maximálne hladiny rezíduí podľa kódexu (CXL). Pri stanovení MRL sa zohľadnili CXL, ktoré sú bezpečné pre spotrebiteľov v Únii.

(5) Pokiaľ ide o produkty, na ktorých nie je povolené použitie príslušného prípravku na ochranu rastlín a v prípade ktorých neexistujú dovozné tolerancie ani CXL, MRL by sa mali stanoviť na úrovni špecifického limitu detekcie (LD) alebo by sa mala uplatňovať štandardná MRL podľa článku 18 ods. 1 písm. b) nariadenia (ES) č. 396/2005.

(6) Komisia viedla s referenčnými laboratóriami Európskej únie pre rezíduá pesticídov konzultácie o potrebe upraviť určité LD. Pri viacerých látkach tieto laboratóriá uznali, že v prípade určitých komodít si technický rozvoj vyžaduje stanovenie špecifických LD.

(7) Na základe odôvodnených stanovísk úradu a s prihliadnutím na faktory týkajúce sa predmetnej záležitosti príslušné úpravy MRL spĺňajú požiadavky článku 14 ods. 2 nariadenia (ES) č. 396/2005.

(8) Prostredníctvom Svetovej obchodnej organizácie prebehli konzultácie o nových MRL s obchodnými partnermi Únie, ktorých pripomienky sa zohľadnili.

(9) Nariadenie (ES) č. 396/2005 by sa preto malo zodpovedajúcim spôsobom zmeniť.

(10) S cieľom umožniť bežné obchodovanie s produktmi, ich spracovanie a spotrebu by sa v tomto nariadení malo stanoviť prechodné opatrenie pre produkty, ktoré boli vyrobené pred úpravou MRL a v prípade ktorých z informácií vyplýva, že je zachovaná vysoká úroveň ochrany spotrebiteľa.

(11) Predtým ako sa začnú upravené MRL uplatňovať, mala by sa poskytnúť primeraná lehota s cieľom umožniť členským štátom, tretím krajinám a prevádzkovateľom potravinárskych podnikov, aby sa pripravili na plnenie nových požiadaviek, ktoré z úprav MRL vyplynú.

(12) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Prílohy II a III k nariadeniu (ES) č. 396/2005 sa menia v súlade s prílohou k tomuto nariadeniu.

Článok 2 Nariadenie (ES) č. 396/2005 sa v znení pred zmenou týmto nariadením naďalej uplatňuje na produkty, ktoré boli vyrobené v Únii alebo dovezené do Únie pred 9. augustom 2022.

Článok 3 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie. Uplatňuje sa od 9. augusta 2022.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 19. januára 2022 Za Komisiu predsedníčka Ursula VON DER LEYEN

(1) Ú. v. EÚ L 70, 16.3.2005, s. 1.

(2) Európsky úrad pre bezpečnosť potravín; Reasoned opinion on the review of the existing maximum residue levels for dazomet according to Article 12 of Regulation (EC) No 396/2005 [Odôvodnené stanovisko k preskúmaniu existujúcich maximálnych hladín rezíduí dazometu podľa článku 12 nariadenia (ES) č. 396/2005]; Vestník EFSA (EFSA Journal) (2019) 17(1):5562 a Reasoned opinion on the review of the existing maximum residue levels for metam according to Article 12 of Regulation (EC) No 396/2005 [Odôvodnené stanovisko k preskúmaniu existujúcich maximálnych hladín rezíduí metámu podľa článku 12 nariadenia (ES) č. 396/2005]; Vestník EFSA (EFSA Journal) (2019) 17(1):5561.

(3) Európsky úrad pre bezpečnosť potravín; Reasoned opinion on the review of the existing maximum residue levels for hexythiazox according to Article 12 of Regulation (EC) No 396/2005 [Odôvodnené stanovisko k preskúmaniu existujúcich maximálnych hladín rezíduí hexytiazoxu podľa článku 12 nariadenia (ES) č. 396/2005]; Vestník EFSA (EFSA Journal) (2019) 17(1):5559.